pythainlp/thaigov-v2-corpus-22032023 huggingface dataset:
วันจันทร์ที่ 13 ธันวาคม 2564
กรมการปกครองยกเลิกการเรียกสำเนาบัตรประชาชน-ทะเบียนบ้าน
วันจันทร์ที่ 13 ธันวาคม 2564
ต่อจากนี้ไป ขอเชิญรับฟังไทยคู่ฟ้า ค่ะ
เว็บไซต์ราชกิจจานุเบกษาเผยแพร่ประกาศกรมการปกครอง เรื่อง ยกเลิกการเรียกสำเนาบัตรประจำตัวประชาชนและสำเนาทะเบียนบ้าน สำหรับการขออนุมัติ อนุญาต จดทะเบียน จดแจ้ง หรือดำเนินการใด ๆ ตามกฎหมายที่อยู่ในความรับผิดชอบของกรมการปกครอง จะไม่มีการเรียกสำเนาบัตรประจำตัวประชาชนและสำเนาทะเบียนบ้านจากผู้ยื่นคำขอ หากจำเป็นต้องใช้เจ้าหน้าที่ผู้รับคำขอจะเป็นผู้จัดทำสำเนาเอกสารเอง โดยไม่ให้เรียกเก็บค่าใช้จ่ายจากการทำสำเนาเอกสารจากผู้ขอ เว้นแต่กรณี มอบอำนาจให้บุคคลอื่นดำเนินการแทน ผู้รับมอบอำนาจจะต้องยื่นสำเนาบัตรประจำตัวประชาชนของผู้มอบอำนาจที่มีการลงนามรับรองสำเนาถูกต้องด้วย เพื่ออำนวยความสะดวกและลดค่าใช้จ่ายแก่ประชาชน โดยมีผลบังคับใช้แล้ว
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันจันทร์ที่ 28 มิถุนายน 2564
ปลัด วธ. เป็นประธานสักการะพระพุทธสิริวัฒนธรรโมภาส พระพุทธรูปประจำกระทรวง ไหว้ศาลพระภูมิ และศาลตายาย
พิธีอัญเชิญพระพุทธรูปประดิษฐาน ณ อาคารที่ทำการชั่วคราวหลังใหม่ของกองพิธีการศพที่ได้รับพระราชทาน
วันที่ ๒๘ มิถุนายน ๒๕๖๔ เวลา ๐๗.๔๕ น. นางยุพา ทวีวัฒนะกิจบวร ปลัดกระทรวงวัฒนธรรม เป็นประธานสักการะพระพุทธสิริวัฒนธรรโมภาส พระพุทธรูปประจำกระทรวง ไหว้ศาลพระภูมิ และศาลตายาย จากนั้น อัญเชิญพระพุทธรูปประดิษฐาน ณ อาคารที่ทำการชั่วคราวหลังใหม่ของกองพิธีการศพที่ได้รับพระราชทาน โดยมีนายประสพ เรียงเงิน รองปลัดกระทรวงวัฒนธรรม นายเกรียงศักดิ์ บุญประสิทธิ์ อธิบดีกรมการศาสนา ผู้บริหาร ข้าราชการ และเจ้าหน้าที่ที่เกี่ยวข้องเข้าร่วม ณ อาคารวัฒนธรรมวิศิษฏ์ และอาคารที่ทำการชั่วคราวหลังใหม่ของกองพิธีการศพที่ได้รับพระราชทาน กระทรวงวัฒนธรรม
วันอาทิตย์ที่ 9 มกราคม 2565
รัฐมนตรีว่าการกระทรวงยุติธรรม พร้อมช่วยเหลือประชาชนที่คิดว่าไม่ได้รับความเป็นธรรม
รัฐมนตรีว่าการกระทรวงยุติธรรม พร้อมช่วยเหลือประชาชนที่คิดว่าไม่ได้รับความเป็นธรรม ขอรื้อฟื้นทำคดีอาญาใหม่ แจงยิบขั้นตอนขอรับบริการ ชี้ทำได้แต่ต้องมีมูลเพียงพอเพื่อให้ผ่านการพิจารณา
นายสมศักดิ เทพสุทิน รัฐมนตรีว่าการกระทรวงยุติธรรม เปิดเผยว่า กระทรวงยุติธรรมเล็งเห็นประโยชน์ในการรับเรื่องร้องเรียนขอความเป็นธรรมหรือขอรับสนับสนุนในด้านต่าง ๆ ที่เกี่ยวข้องกับการรื้อฟื้นคดีอาญาให้พิจารณาใหม่เป็นการเฉพาะ โดยการขอรื้อฟื้นคดีอาญาขึ้นพิจารณาใหม่ต้องเข้าหลักเกณฑ์ดังนี้ ผู้ขอรับการสนับสนุนต้องยื่นคำร้องด้วยตนเอง หรือมอบฉันทะให้ผู้อื่นยื่นคำร้องขอแทน กรณีเจ้าตัวเจ็บป่วย ไม่สามารถยื่นคำร้องขอได้ด้วยตนเอง และผู้บุพการี ผู้สืบสันดาน สามี ภริยาหรือผู้มีส่วนได้เสีย โดยลักษณะคำร้องขอต้องทำเป็นหนังสือและมีเอกสารแสดงถึงสิทธิยื่นคำร้องให้ครบถ้วนตามกำหนด ได้แก่ หมายจำคุกของผู้ต้องคำพิพากษาให้จำคุก สำเนาคำพิพากษาคดีอาญาอันถึงที่สุด สำเนาบัตรประชาชน คำสั่งศาลแต่งตั้งเป็นผู้แทนโดยชอบธรรม หนังสือรับรองการจดทะเบียนนิติบุคคล สำเนาทะเบียนบ้าน และสำเนาทะเบียนสมรส เป็นต้น
นายสมศักดิ์ กล่าวว่า กระทรวงยุติธรรม พร้อมให้ความช่วยเหลือประชาชนทุกคน ซึ่งสิ่งสำคัญของผู้ร้องเรียนควรแจ้งความประสงค์ให้ชัดเจนตามความต้องการ เช่น ขอรับการช่วยเหลือสืบพยานหลักฐาน พยานบุคคคล พยานวัตถุ การพิสูจน์ทางนิติวิทยาศาสตร์ ขอความช่วยเหลือด้านค่าใช้จ่ายในการดำเนินคดี หรือการขอปล่อยตัวชั่วคราวระหว่างศาลพิจารณาคดี และการขอความช่วยเหลือในการคุ้มครองพยาน ซึ่งแน่นอนว่าพยานหลักฐาน พยานบุคคล ที่จะใช้ขอรื้อฟื้นคดีขึ้นพิจารณาใหม่ก็ต้องมีมูลเพียงพอในการประกอบด้วยไม่เช่นนั้นเรื่องที่ขอรับบริการอาจไม่ผ่านการพิจารณาจากคณะกรรมการ
"ตามรัฐธรรมนูญ 2560 ได้มีกระบวนการคุ้มครองสิทธิเสรีภาพของประชาชนชาวไทยไว้ค่อนข้างมาก และได้มีการรับรองหลักการรื้อฟื้นคดีอาญาข้ึนพิจารณาใหม่ และตามพระราชบัญญัติการรื้อฟื้นคดีอาญาขึ้นพิจารณาใหม่ พ.ศ.2526 ก็ได้วางหลักเกณฑ์เงื่อนไขและวิธีการในการรื้อฟื้นคดีอาญาขึ้นพิจารณาใหม่ซึ่งถือว่าเป็นหลักการที่สำคัญ หากประชาชนท่านใดคิดว่าไม่ได้รับความเป็นธรรม สามารถมาร้องเรียนได้ที่กระทรวงยุติธรรม หรือสำนักงานยุติธรรมจังหวัดทั่วประเทศ เราพร้อมที่จะให้การช่วยเหลือและคำปรึกษา"นายสมศักดิ์ กล่าว
วันอังคารที่ 14 ธันวาคม 2564
โฆษกรัฐบาล เผยนายกฯ เตือนประชาชนอย่าหลงเชื่อมิจฉาชีพทำเอกสารรับรองการได้รับวัคซีนโควิด-19 ปลอมผิดกฎหมาย พร้อมขอบคุณทุกคนที่ช่วยกันปฏิบัติตามมาตรการ
โฆษกรัฐบาล เผยนายกฯ เตือนประชาชนอย่าหลงเชื่อมิจฉาชีพทำเอกสารรับรองการได้รับวัคซีนโควิด-19 ปลอมผิดกฎหมาย กำชับ สธ. และ ตช. ตรวจสอบใกล้ชิดพร้อมขอบคุณทุกคนที่ช่วยกันปฏิบัติตามมาตรการด้านสาธารณสุขส่งผลให้ยอดผู้ติดเชื้อใหม่วันนี้อยู่ระดับเพียง 2,862 ราย
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่าพลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ฝากเตือนไปยังประชาชนให้ระมัดระวังกรณีที่มีมิจฉาชีพหลอกลวงทำเอกสารรับรองการได้รับวัคซีนโควิด-19 ปลอมให้โดยไม่ต้องฉีดวัคซีนจริงนั้น ขออย่าได้หลงเชื่อและเป็นการกระทำที่ผิดกฎหมาย ขณะนี้ นายกรัฐมนตรียังได้กำชับกระทรวงสาธารณสุขและสำนักงานตำรวจแห่งชาติ ตรวจสอบเว็บไซต์ เพจ รวมทั้ง SMS ต่าง ๆ เพื่อเร่งจับกุมนำมาดำเนินคดีเพราะเข้าข่ายหลอกลวงประชาชน ซึ่งหากประชาชนพบการกระทำผิดดังกล่าวขอให้ช่วยกันแจ้งมายังเจ้าหน้าที่กระทรวงสาธารณสุขและเจ้าตำรวจทราบเพื่อดำเนินการต่อไป
นายกรัฐมนตรียังย้ำว่า การได้รับการฉีดวัคซีนครบตามเกณฑ์ที่กำหนดจริงจะทำให้สามารถช่วยป้องกันการติดเชื้อโควิด-19 และลดอาการรุนแรงของโรคได้ด้วย
สำหรับสถานการณ์โควิด-19 วันนี้ (14 ธ.ค.64) ตัวเลขยอดผู้ติดเชื้อโควิด-19 รายใหม่ก็ลดลงมาอยู่ที่ 2,862 ราย หายป่วยกลับบ้านเพิ่มอีก 4,818 ราย กำลังรักษา 47,531 และเสียชีวิต 37 ราย ทั้งนี้ นายกรัฐมนตรีในฐานะ ผอ.ศบค. ขอบคุณประชาชนทุกคนรวมทั้งเจ้าหน้าที่ทุกฝ่ายที่เกี่ยวข้อง ตลอดจนภาคเอกชน และประชาสังคมต่าง ๆ ที่ช่วยกันปฏิบัติตามมาตรการด้านสาธารณสุขอย่างจริงจัง ทั้งมาตรการด้านสาธารณสุข Universal Prevention การป้องกันการติดเชื้อแบบครอบจักรวาลสำหรับประชาชน และการปฏิบัติตามมาตรการปลอดภัยสำหรับองค์กร หรือ Covid Free Setting กรณีเปิดสถานประกอบการ เพื่อให้ทุกภาคส่วน สามารถเดินหน้าจัดกิจกรรมในช่วงเทศกาลปีใหม่ได้ตามแผนที่วางไว้ ภายใต้มาตรการด้านสาธารณสุขที่กระทรวงสาธารณสุขกำหนด
...............
วันพฤหัสบดีที่ 3 กุมภาพันธ์ 2565
นายกฯ ปลื้ม คนละครึ่งเฟส 4 วันแรกคึกคัก เงินสะพัดกว่าพันล้านบาท ขอความร่วมมือ "ห้ามแลกเป็นเงินสด"
.....
นายธนกร วังบุญคงชนะ โฆษกประจำสำนักนายกรัฐมนตรี เผยว่านายกรัฐมนตรีได้ติดตามมาตรการลดภาระค่าครองชีพ และฟื้นฟูเศรษฐกิจจากผลกระทบโรคโควิด-19 ของรัฐรอบใหม่ปี 65 และพอใจกับสถานการณ์เศรษฐกิจช่วงต้นปี
.
ล่าสุด 1 ก.พ. ที่ผ่านมา ซึ่งเป็นวันแรกของโครงการคนละครึ่ง ระยะที่ 4 นั้น มีผู้กดยืนยันสิทธิเข้าร่วมโครงการกว่า 16.93 ล้านคน และมีผู้ใช้สิทธิ 5.1 ล้านคน ส่งผลให้มีเงินหมุนเวียนในระบบรวม 1,155 ล้านบาท ซึ่งแบ่งเป็นยอดใช้จ่ายจากประชาชน 585 ล้านบาท และจากรัฐ 570 ล้านบาท
.
ทั้งนี้ ขอความร่วมมือประชาชนและผู้ประกอบการร้านค้าให้ใช้จ่ายตรงตามวัตถุประสงค์ของโครงการฯ ห้ามแลกเป็นเงินสด ซึ่งเป็นการกระทำที่ผิดกฎหมาย หากระบบตรวจพบว่าทุจริตจะถูกดำเนินคดีแพ่งและอาญา และต้องชดใช้ค่าเสียหายให้กับทางราชการ
.
อ่านเพิ่มเติม คลิกhttps://www.thaigov.go.th/news/contents/details/51157
#ไทยคู่ฟ้า#ร่วมต้านโควิด19
-------------------
วันจันทร์ที่ 14 กุมภาพันธ์ 2565
โฆษกรัฐบาล ยืนยัน ผู้ป่วยโควิด-19 ยังรักษาฟรีตามสิทธิการรักษาพยาบาลของแต่ละคน “ข้าราชการ-ประกันสังคม-บัตรทอง” ย้ำไม่หมดสิทธิรักษาฟรี ประชาชนอย่าได้กังวล ขอให้เชื่อมั่นระบบสาธารณสุข
โฆษกรัฐบาล ยืนยัน ผู้ป่วยโควิด-19 ยังรักษาฟรีตามสิทธิการรักษาพยาบาลของแต่ละคน “ข้าราชการ-ประกันสังคม-บัตรทอง” ย้ำไม่หมดสิทธิรักษาฟรี ประชาชนอย่าได้กังวล ขอให้เชื่อมั่นระบบสาธารณสุขไทย “นายกฯ” กำชับต้องดูแลสุขภาพประชาชนไทยทุกกลุ่ม
วันที่ 14 ก.พ. 65 นายธนกร วังบุญคงชนะ โฆษกประจำสำนักนายกรัฐมนตรีชี้แจง กรณีที่มีกระแสข่าวอ้างการถอดการรักษาโควิด-19 ออกจาก UCEP (Universal Coverage for Emergency Patients) หรือ สิทธิการรักษาตามนโยบายรัฐเพื่อคุ้มครองผู้ป่วยฉุกเฉินวิกฤต ทำให้เกิดการเข้าใจผิดว่า หากติดโควิด-19 แล้วต้องจ่ายค่ารักษาเองนั้น โดย กระทรวงสาธารณสุขมีแผนปรับแนวทางการดูแลรักษาผู้ป่วยโควิด-19 มาเป็นการรักษาตามสิทธิการรักษาพยาบาลของแต่ละคนนั้น ขอยืนยันว่า ประชาชนยังได้รับการรักษาเหมือนเดิมโดยไม่มีค่าใช้จ่ายใด ๆ ทั้งสิ้น รวมทั้งยังสามารถไปรับบริการในโรงพยาบาลเอกชนได้ หากมีอาการเจ็บป่วยฉุกเฉินวิกฤติ ขอประชาชนอย่ากังวลเรื่องการรักษา ย้ำ การถอนโควิด-19 ออกจากโรคฉุกเฉินวิกฤติ ไม่ได้หมายความว่า “หมดสิทธิรักษาฟรี”
นายธนกร กล่าวต่อว่า ปัจจุบันประเทศไทยพบผู้ป่วยโควิด-19 ด้วยสายพันธุ์โอมิครอน ซึ่งผู้ป่วย 80-90% แทบไม่มีอาการ สามารถรักษาตัวที่บ้านในระบบ Home Isolation ได้ ไม่ได้อยู่ในภาวะฉุกเฉิน จึงไม่มีเหตุที่ต้องรีบเข้าโรงพยาบาลที่ใกล้ที่สุด หากมีการประกาศให้โรคนี้ไม่เป็นภาวะฉุกเฉิน ผู้ป่วยก็สามารถไปรับการรักษาพยาบาลได้ตามระบบปกติตามสิทธิของตนที่มีอยู่ เช่น หากใช้สิทธิบัตรทอง จะมีหน่วยบริการประจำที่ลงทะเบียนไว้ ผู้ป่วยสามารถไปรับบริการได้โดยไม่เสียค่าใช้จ่าย หรือหากเข้าระบบการดูแลแบบ Home Isolation สปสช. ก็ยังดูแลค่าใช้จ่ายให้เหมือนเดิม แต่หากมีอาการฉุกเฉิน ผู้ป่วยสามารถเข้ารับบริการในหน่วยบริการที่ใกล้บ้านที่สุดโดยไม่เสียค่าใช้จ่าย ไม่ว่าจะเป็นรัฐหรือเอกชน ทั้งนี้ ปัจจุบันประชาชนไทยได้รับการคุ้มครองสิทธิการรักษาพยาบาลจากรัฐบาล 3 ระบบใหญ่ด้วยกัน ได้แก่ 1) สิทธิสวัสดิการการรักษาพยาบาลของข้าราชการ 2) สิทธิประกันสังคม และ 3 สิทธิหลักประกันสุขภาพ หรือบัตรทอง
“พลเอก ประยุทธ์ จันทร์ โอชา นายกรัฐมนตรี เน้นย้ำถึงการดูสุขภาพของประชาชนต้องให้ทั่วถึงทุกกลุ่ม โดยเฉพาะในภาวะวิกฤติโควิด-19 ไม่ทอดทิ้งประชาชนอย่างแน่นอน หากป่วยด้วยโรคโควิด-19 ยังคงสามารถเข้ารักษาตามสิทธิสุขภาพของตน โดยไม่เสียค่าใช้จ่ายใด ๆ เหมือนเดิม ขอให้ทุกคนเชื่อมั่นในระบบสาธารณสุขไทยที่ได้รับการยกย่องติดอันดับโลกมาโดยตลอด ทั้งในการรักษาพยาบาลโรคทั่วไป และการจัดการรักษาพยาบาลโรคโควิด สิ่งสำคัญคือการสร้างภูมิคุ้มกันให้กับตัวเอง โดยเฉพาะการฉีดวัคซีนเข็มกระตุ้นซึ่งเป็นนโยบายที่สำคัญ ที่จะช่วยปกป้องให้ปลอดภัยจากโรคนี้ได้ จึงขอเชิญชวนประชาชนทุกกลุ่มที่รับวัคซีนครบ 2 เข็มแล้ว ให้ไปรับวัคซีนเข็ม 3 เพื่อกระตุ้นสร้างภูมิคุ้มกัน” นายธนกร ย้ำ
------------------------------
วันพฤหัสบดีที่ 30 มิถุนายน 2565
รองปลัดฯ จุลพงษ์ เป็นประธานมอบรางวัล Thailand Lean Award 202
รองปลัดฯ จุลพงษ์ เป็นประธานมอบรางวัล Thailand Lean Award 2022
วันนี้ (29 มิถุนายน 2565) เวลา 16.30 น. นายจุลพงษ์ ทวีศรี รองปลัดกระทรวงอุตสาหกรรม เป็นประธานมอบรางวัล Thailand Lean Award 2022 โดยหน่วยงานที่ได้รับรางวัลผลงาน 4 Lean Model จาก 3 องค์กรที่ผ่านเข้านำเสนอผลงานรอบชิงชนะเลิศ Thailand Lean Award 2022 ได้แก่ บริษัท โซนี่ เทคโนโลยี่ (ประเทศไทย) จำกัด บริษัท ไทยซัมมิท พีเคเค จำกัด และบริษัท ระยองวิศวกรรมและซ่อมบำรุง จำกัด รางวัล Popular Vole ได้แก่ โรงพยาบาลศิริราช และ 3 องค์กรผ่านเข้านำเสนอผลงานรอบชิงชนะเลิศ รางวัล Sliver Award ได้แก่ บริษัท ซีพีแรม จำกัด (ลาดกระบัง) รางวัล Golden Award ได้แก่ บริษัท สุราษฎร์ธานี เบเวอเรช จำกัด และรางวัล Diamond Award โรงพยาบาลศิริราช โดยมี นายสุพจน์ ชินวีระพันธุ์ ผู้อำนวยการสมาคมส่งเสริมเทคโนโลยี (ไทย-ญี่ปุ่น) ให้การต้อนรับ ณ ห้องแกรนด์ฮอลล์ ศูนย์นิทรรศการและการประชุมไบเทค บางนา กรุงเทพฯ
นายจุลพงษ์ ทวีศรี รองปลัดกระทรวงอุตสาหกรรม กล่าวว่า การนำระบบ Lean มาประยุกต์ใช้ในการบริหารองค์กรมีความจำเป็น เพื่อเป็นการช่วยเพิ่มประสิทธิภาพขององค์กร สามารถลดต้นทุน ลดความสูญเปล่า ตลอดจนเสริมความแข็งแกร่งให้กับบุคลากรและองค์กร ควบคู่ไปกับพัฒนาคุณภาพของผลิตภัณฑ์และบริการ เพื่อให้ลูกค้ามีความพึงพอใจต่อสินค้าและบริการ อีกทั้งยังต้องคำนึงถึงความปลอดภัย ผลกระทบด้านสิ่งแวดล้อม และต้นทุนในการผลิตด้วย เพื่อเพิ่มความเข้มแข็งให้แก่องค์กรให้สามารถฝ่าวิกฤติ และสร้างความเติบโตได้สำเร็จอย่างยั่งยืน
Lean หรือ Lean Product System เป็นระบบการผลิตที่มุ่งเน้นการลดต้นทุน กำจัดความสูญเปล่าและการสูญเสียโอกาสทางการผลิต ตลอดจนเป็นการส่งเสริมการปรับปรุงอย่างต่อเนื่องอยู่ตลอดเวลา ส่งผลทำให้คุณภาพของผลิตภัณฑ์และบริการดีขึ้น ต้นทุนต่ำลง ส่งมอบทันเวลา ทำให้หน่วยงานสามารถแข่งขันกับคู่แข่งจากทั้งในและนอกประเทศได้ ด้งนั้นไม่ว่าจะเป็นองค์กรขนาดใหญ่ ขนาดกลาง หรือขนาดย่อม ทั้งภาครัฐและภาคเอกชน ต้องร่วมมือกันเพื่อช่วยยกระดับขีดความสามารถในการแข่งขันของธุรกิจอุตสาหกรรมไทยให้มีความเข้มแข็งมากขึ้น พร้อมทั้งพัฒนาศักยภาพของบุคลากรให้มีความรู้ ความชำนาญ เพิ่มทักษะด้านการพัฒนาฝีมือแรงงาน เพื่อยกระดับมาตรฐานไปสู่ระดับสากล
วันอังคารที่ 28 มิถุนายน 2565
รมว.ท่องเที่ยวและกีฬา เป็นประธานพิธีเปิดกิจกรรม "Eat Pray Love @Hatyai" กิน เที่ยว ไหว้ วิถีมงคล ของคนหาดใหญ่
งาน Eat Pray Love @หาดใหญ่ เกิดขึ้นจากความร่วมมือร่วมใจของพี่น้องชาวจังหวัดสงขลา ที่ต้องการ "ฟื้นจังหวัดสงขลาด้วยท่องเที่ยว" ใช้ทุนทางวัฒนธรรม อัตลักษณ์ด้านอาหาร ประเพณี ความเชื่อ และวิถีชีวิตท้องถิ่นมาพัฒนาต่อยอด
วันที่24มิถุนายน2565 (18.00น.) นายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา (รมว.กก.) เป็นประธานพิธีเปิดกิจกรรม "Eat Pray Love @Hatyai"กิน เที่ยว ไหว้ วิถีมงคล ของคนหาดใหญ่ ซึ่งมีกำหนดจัดขึ้นระหว่างวันที่24 - 26มิถุนายน2565เพื่อให้เกิดกิจกรรมเชื่อมโยงทุนทางวัฒนธรรม และเผยแพร่ทุนทางวัฒนธรรมของนครหาดใหญ่ให้เป็นที่รู้จักอย่างกว้างขวาง พร้อมทั้งส่งเสริมภาพลักษณ์เมืองหาดใหญ่ที่นำมาสู่การกระตุ้นเศรษฐกิจฐานวัฒนธรรม โดยมี นายอำพล พงศ์สุวรรณ รองผู้ว่าราชการจังหวัดสงขลา,พล.ต.ท. สาคร ทองมุณี นายกเทศมนตรีนครหาดใหญ่,ผศ.ดร.จุมพล ชื่นจิตต์ศิริ รองอธิการบดีฝ่ายกฎหมายและบริการวิชาการ มหาวิทยาลัยสงขลานครินทร์,นายจรูญ แก้วมุกดากุล ท่องเที่ยวและกีพาจังหวัดสงขลา หน่วยงานภาครัฐและเอกชน เข้าร่วมงาน ณ บริเวณอาคารชิโนยูโรเปียน ถนนนิพัทธ์อุทิศ1อำเภอหาดใหญ่ จังหวัดสงขลา
จากนั้น รมว.ท่องเที่ยวและกีฬา พร้อมคณะฯ รับชมการแสดงLightingภายใต้ธีมEat Pray Loveบริเวณตึกชิโนยูโรเบียน ชมชุดการแสดงพหุวัฒนธรรมจากเยาวชนในพื้นที่ ชมนิทรรศการพหุวัฒนธรรม ภายในอาคารตึกชิโนโปรตุกิส และร่วมชมการออกร้านอาหาร สินค้า ผลิตภัณฑ์เชิงสร้างสรรค์บนฐานทุนวัฒนธรรม ชมการสาธิตการทำอาหารมงคล และสินค้ามงคล จากตัวแทนชุมชน สมาคม และหน่วยงานในพื้นที่
รมว.ท่องเที่ยวและกีฬา กล่าวว่า งานEat Pray Love @หาดใหญ่ เกิดขึ้นจากความร่วมมือร่วมใจของพี่น้องชาวจังหวัดสงขลา ที่ต้องการ "ฟื้นจังหวัดสงขลาด้วยท่องเที่ยว" ใช้ทุนทางวัฒนธรรม อัตลักษณ์ด้านอาหาร ประเพณี ความเชื่อ และวิถีชีวิตท้องถิ่นมาพัฒนาต่อยอด เพื่อยกระดับอุตสาหกรรมสร้างสรรค์ของจังหวัดให้เป็นที่รู้จักในวงกว้าง สอดรับกับ นโยบายส่งเสริมวัฒนธรรม5Fได้แก่Food (อาหาร), Film (ภาพยนตร์และวีดิทัศน์), Fashion (การออกแบบแฟชั่นไทย), Fighting (ศิลปะการป้องกันตัวแบบไทย) และFestival (เทศกาล ประเพณีไทย) ของรัฐบาล สร้างโอกาสและช่องทางใหม่ๆ ในการดึงรายได้เข้าสู่จังหวัดด้วยSoft powerพัฒนาจังหวัดสงขลาไปสู่การเป็นเมืองท่องเที่ยวเชิงอาหาร (Gastronomy Tourism)ต่อไป อันจะเป็นกลไกสําคัญในการขับเคลื่อนเศรษฐกิจของจังหวัดสงขลาและประเทศไทยโดยรวมในที่สุด
วันจันทร์ที่ 20 มิถุนายน 2565
โฆษกรัฐบาลเผย นายกรัฐมนตรี สนับสนุนการแลกเปลี่ยนข้อมูลโควิด-19 กับสมาชิกลุ่มน้ำโขง เพื่อก้าวผ่านสถานการณ์โควิด-19 ไปให้ได้ โดยวันนี้พบผู้ติดเชื้อ 2512 ราย
โฆษกรัฐบาลเผย นายกรัฐมนตรี สนับสนุนการแลกเปลี่ยนข้อมูลโควิด-19 กับสมาชิกลุ่มน้ำโขง เพื่อก้าวผ่านสถานการณ์โควิด-19 ไปให้ได้ โดยวันนี้พบผู้ติดเชื้อ 2512 ราย และผู้เสียชีวิตเพียง 17 ราย
วันนี้ (20 มิถุนายน 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม สนับสนุนความร่วมกับประเทศสมาชิกลุ่มน้ำโขง (MBDS) ซึ่งได้มีการประชุมเมื่อวันที่ 16 มิถุนายน 2565 ที่ผ่านมาโดยมี 5 ประเทศเข้าร่วมประชุมผ่านระบบประชุมทางไกลออนไลน์ โปรแกรม Zoom ได้แก่ กัมพูชา จีน ลาว ไทย และเวียดนาม เพื่อหารือแลกเปลี่ยนข้อมูลสถานการณ์และมาตรการสำหรับการป้องกันควบคุมโควิด-19 เสริมสร้างความสัมพันธ์ระหว่างประเทศ รวมทั้งยังเป็นการแลกเปลี่ยนความคิด ข้อคิดเห็น เพื่อนำมาปรับใช้ให้เข้ากับบริบทของประเทศเรา โดยนายกรัฐมนตรีเชื่อมั่นว่าด้วยความร่วมมือจากประเทศสมาชิกลุ่มน้ำโขง ทำให้สมาชิกสามารถผ่านพ้นสถานการณ์การนี้ไปได้ อย่างไรก็ตาม นายกรัฐมนตรีกำชับหน่วยงานของไทย เฝ้าติดตามสถานการณ์โควิด-19 ภายในประเทศจะดีขึ้นอย่างต่อเนื่อง แต่ยังคงต้องปฏิบัติตนตามมาตรการทางสาธารณสุข เพื่อความปลอดภัยของทุกคน
ทั้งนี้ กรมควบคุมโรค กล่าวว่า ประเทศสมาชิกที่เข้าร่วมการแลกเปลี่ยนข้อมูลนั้น ขณะนี้มี 4 ประเทศ (กัมพูชา ลาว ไทย และเวียดนาม) ที่อยู่ระหว่างการเปลี่ยนผ่านของโควิด 19 จากระยะโรคระบาดใหญ่สู่โรคประจำถิ่น โดยมีมาตรการป้องกันโรคโควิด-19 ที่เหมือนกัน คือ การรณรงค์เร่งรัดการฉีดวัคซีนให้มีความครอบคลุมเพิ่มขึ้น โดยเฉพาะวัคซีนเข็มกระตุ้นในประชากรกลุ่มเสี่ยง เพื่อการป่วยหนักและเสียชีวิต นำไปสู่การเปิดประเทศอย่างปลอดภัยโดยยึดความสมดุลระหว่างเศรษฐกิจและสุขภาพ
สำหรับสถานการณ์การแพร่ระบาดของโควิด-19 วันนี้ พบผู้ติดเชื้อโควิด-19 รายใหม่ 1,784 ราย จำแนกเป็น ผู้ติดเชื้อในประเทศ 1,783 ราย และผู้ป่วยมาจากต่างประเทศ 1 ราย ผู้เสียชีวิตเพิ่มขึ้น 18 ราย ผู้ที่กำลังรักษาตัว 20,911 ราย และมียอดผู้ที่หายป่วยกลับบ้านแล้ว 2,166 ราย ทำให้มียอดผู้ป่วย ยืนยันสะสมตั้งแต่ 1 ม.ค. 65 จำนวน 2,277,393 ราย จำนวนผู้ที่หายป่วยสะสมจำนวน 2,280,938 ราย จำนวนผู้ป่วยปอดอักเสบรักษาตัวอยู่ในโรงพยาบาล 619 ราย
วันอังคารที่ 3 พฤษภาคม 2565
ครม.เห็นชอบแผนบริหารจัดการประมงทะเล ปี63 – 65 วงเงิน 2,970 ล้านบาท ขับเคลื่อนประมงไทยต่อเนื่องทุกมิติ
ครม.เห็นชอบแผนบริหารจัดการประมงทะเล ปี63 – 65 วงเงิน 2,970 ล้านบาท ขับเคลื่อนประมงไทยต่อเนื่องทุกมิติ
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 3 พฤษภาคม 2565 ว่า ครม.เห็นชอบแผนการบริหารจัดการประมงทะเลของไทย พ.ศ.2563 – 2565 วงเงิน 2,970 ล้านบาท โดยใช้งบประมาณของแต่ละหน่วยงานในการดำเนินการ ตามที่กระทรวงเกษตรและสหกรณ์เสนอ ซึ่งเป็นแผนการดำเนินงานต่อเนื่องจากแผนการบริหารจัดการประมงทะเลของไทย พ.ศ. 2558 - 2562 โดยมีเป้าประสงค์ 5 ด้าน ดังนี้
1.ทรัพยากรประมงฟื้นคืนสู่ระดับที่เหมาะสมและขยายการทำประมงอย่างยั่งยืน โดยมีมาตรการ อาทิ 1)ควบคุมจำนวนเรือประมงและใบอนุญาตอย่างเข้มงวด และจัดสรรจำนวนวันทำการประมงของเรือให้เหมาะสม 2)กำหนดขนาดตาอวนที่เหมาะสมเพื่อลดการจับลูกสัตว์น้ำ 3)สร้างแหล่งอาศัยสัตว์ทะเลอย่างต่อเนื่อง 4)ดำเนินโครงการธนาคารสัตว์น้ำ
2.การประมงที่ปลอดจากการทำการประมง IUU (การทำประมงที่ผิดกฎหมาย ขาดการรายงานและไร้การควบคุม (Illegal, Unreported and Unregulated (Fishing)) โดยมีมาตรการ อาทิ 1)ทบทวนความก้าวหน้าแผนปฏิบัติการระดับชาติว่าด้วยการป้องกัน ยับยั้ง และขจัดการทำการประมง IUU (Thailand NPOA-IUU) 2)เสริมสร้างความเข้มแข็งของระบบการติดตาม/การตรวจสอบย้อนกลับ และ 3)ร่วมมือกับหน่วยงานระหว่างประเทศ เช่น ศูนย์พัฒนาการประมงแห่งเอเชียตะวันออกเฉียงใต้ องค์การบริหารจัดการประมงระดับภูมิภาค เป็นต้น
3.แหล่งอาศัยของสัตว์น้ำและสิ่งแวดล้อมมีความสมบูรณ์ โดยมีมาตรการ อาทิ 1)ป่าชายเลน แหล่งหญ้าทะเล และแนวปะการังได้รับการฟื้นฟู 2)บริหารจัดการทรัพยากรประมงเชิงระบบนิเวศน์สำหรับชุมชนชายฝั่งและจัดตั้งพื้นที่อนุรักษ์ 3)นำขยะทะเลคืนฝั่งและจัดตั้งธนาคารขยะทะเล 4)ลดการใช้ถุงพลาสติกในเรือประมงพาณิชย์และประเมินปริมาณขยะที่พื้นท้องน้ำอ่าวไทย
4.การปรับปรุงชีวิตความเป็นอยู่ของชาวประมงพื้นบ้านและชุมชนประมงชายฝั่ง โดยมีมาตรการ อาทิ 1)สร้างความเข้มแข็งให้กับคณะกรรมการประมงประจำจังหวัด 2)จัดทำระบบบันทึกจำนวนเรือประมงพื้นบ้าน 3)ให้สิทธิการทำประมงตามความเหมาะสมและเป็นธรรม 4)ปรับปรุงกระบวนการหลังการจับสัตว์น้ำอย่างต่อเนื่อง เช่น การเพิ่มมูลค่าสัตว์น้ำ เพิ่มช่องทางการตลาด การลดการเกิดของเสีย เป็นต้น
5.ศักยภาพในการบริหารจัดการประมง อย่างมีประสิทธิภาพ โดยมีมาตรการ อาทิ 1)พัฒนาระบบการจัดการข้อมูลประมงที่เชื่อมโยงแหล่งข้อมูลต่างๆ เพื่อใช้ในการประเมินกลุ่มประชากรสัตว์น้ำ 2)ฝึกอบรมและสร้างเสริมประสบการณ์ให้กับผู้มีส่วนได้ส่วนเสียในการบริหารจัดการการประมง
นางสาวรัชดากล่าวด้วยว่า จากผลการดำเนินงานตามแผนการบริหารจัดการประมงทะเลของไทย พ.ศ. 2558 – 2562 ที่ผ่านมา ทำให้สถานการณ์ของการประมงทะเลของไทยมีการปรับตัวในทิศทางที่ดีขึ้นหลายประเด็น เช่น การบังคับใช้กฎหมายสำหรับการทำประมง IUU มีความเข้มแข็งขึ้น มาตรการในการควบคุมเรือประมงที่ผิดกฎหมายมีประสิทธิภาพยิ่งขึ้น ความหลากหลายทางชีวภาพถูกฟื้นฟูให้มีความสมบูรณ์ขึ้น เป็นต้น
วันอาทิตย์ที่ 22 พฤษภาคม 2565
รัฐบาลโชว์ตัวเลขเงินลงทุนต่างชาติไหลเข้าต่อเนื่อง สี่เดือนแรกรวม 3.6 หมื่นล้าน อุตสาหกรรมเทคโนโลยีขั้นสูงเนื้อหอม
รัฐบาลโชว์ตัวเลขเงินลงทุนต่างชาติไหลเข้าต่อเนื่อง สี่เดือนแรกรวม 3.6 หมื่นล้าน อุตสาหกรรมเทคโนโลยีขั้นสูงเนื้อหอม
วันนี้ (22 พฤษภาคม 2565) นางสาวรัชดา ธนาดิเรก รองโฆษกประจำสำนักนายกรัฐมนตรีเปิดเผยว่า ภายใต้การขับเคลื่อนการส่งเสริมการลงทุนจากบริษัทต่างชาติ โดยเฉพาะบริษัทที่เป็นเทคโนโลยีขั้นสูง มีนวัตกรรม เพื่อให้ประเทศไทยได้ประโยชน์จากการถ่ายโอนองค์ความรู้ เป็นประโยชน์ต่อการพัฒนาผู้เชี่ยวชาญ บุคลากร และนวัตกรรมในประเทศ ซึ่งรัฐบาลได้กำหนดเงื่อนไขการลงทุนเพื่อแลกกับสิทธิประโยชน์ต่างๆ มุ่งสู่เป้าหมายให้ประเทศเป็นศูนย์กลางของการลงทุนในภูมิภาค โดยในช่วงเวลาที่ผ่านมา แม้ภายใต้สถานการณ์โควิด-19 ตัวเลขนักลงทุนต่างชาติขออนุญาตประกอบธุรกิจมีเพิ่มขึ้นอย่างต่อเนื่อง และอยู่ในกลุ่มอุตสาหกรรมเป้าหมาย เม็ดเงินลงทุนของสี่เดือนแรกปี 2565 จำนวนรวม 3.6 หมื่นล้านบาท
ทั้งนี้ กระทรวงพาณิชย์รายงานว่า คณะกรรมการการประกอบธุรกิจของคนต่างด้าว ได้อนุญาตให้คนต่างชาติประกอบธุรกิจ ในเดือนเมษายน ที่ผ่านมา จำนวน 50 ราย คิดเป็นเม็ดเงินลงทุนรวม 9,997 ล้านบาท เดือนมีนาคม จำนวน 53 ราย มีเม็ดเงินลงทุนรวม 10,838 ล้านบาท เดือนกุมภาพันธ์ จำนวน จำนวน 44 ราย เม็ดเงินลงทุนรวม 5,781 ล้านบาท และเดือนมกราคม จำนวน 49 ราย เงินลงทุนทั้งสิ้น 9,767 ล้านบาท ซึ่งธุรกิจส่วนใหญ่อยู่ในอุตสาหกรรมเป้าหมาย (New S-Curve) อาทิ บริการให้ใช้แพลตฟอร์มแอปพลิเคชั่นสำหรับการขนส่งผู้โดยสารและสินค้า บริการขุดเจาะปิโตรเลียม บริการตรวจสอบ ซ่อมแซม และบำรุงรักษาสินค้าประเภทเครื่องมือแพทย์ บริการสถานีอัดประจุไฟฟ้า (Electric Vehicle Charging Station) สำหรับรถยนต์ที่ใช้พลังงานไฟฟ้า บริการรับจ้างผลิตและประกอบรถยนต์ เป็นต้น
นางสาวรัชดา กล่าวต่อว่า เพื่อเป็นการประชาสัมพันธ์ถึงสิทธิพิเศษการลงทุนและศักยภาพในการเป็นฐานการผลิตของประเทศ รวมถึงการเข้าถึงกลุ่มนักลงทุนให้มากขึ้น บีโอไอได้เตรียมแผนโรดโชว์ในต่างประเทศ อาทิ ยุโรป สหรัฐ เกาหลีใต้ โดยเฉพาะอย่างยิ่งญี่ปุ่น ซึ่งเป็นประเทศที่เข้ามาขอรับการส่งเสริมการลงทุนสูงสุดในปี 2564 และในโอกาสที่กระทรวงพาณิชย์ เป็นเจ้าภาพจัดประชุมรัฐมนตรีการค้าเอเปค ระหว่างวันที่ 19-22 พ.ค. นี้ ถือเป็นโอกาสที่ดีในการเสริมสร้างบรรยากาศเพื่อดึงดูดการลงทุนอีกด้วย ซึ่งการลงทุนของเอกชนทั้งไทยและต่างชาติเป็นเครื่องยนต์สำคัญของการขยายตัวทางเศรษฐกิจ ควบคู่ไปกับการฟื้นตัวของการท่องเที่ยวและธุรกิจที่เกี่ยวเนื่อง การส่งออกที่ขยายตัวอย่างมาก จึงจะส่งผลให้เศรษฐกิจในภาพรวมปีนี้เติบโต 2.5-3.5% แม้จะยังคงมีปัจจัยเสี่ยงจากความผันผวนเศรษฐกิจโลก และความไม่แน่นอนของสถานการณ์การแพร่ระบาดโควิด-19
วันพฤหัสบดีที่ 16 มิถุนายน 2565
ยกเว้นการตรวจลงตรานักท่องเที่ยวซาอุดีอาระเบีย
วันเสาร์ที่ 11 มิถุนายน 2565
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลกระตุ้นการท่องเที่ยวเพื่อฟื้นฟูเศรษฐกิจหลังยุคโควิด-19 และส่งเสริมความสัมพันธ์ระหว่างประเทศ โดยอนุมัติหลักการให้นักท่องเที่ยวที่ถือหนังสือเดินทาง หรือ เอกสารแทนหนังสือเดินทาง จากประเทศซาอุดีอาระเบีย สามารถเข้ามาท่องเที่ยวในประเทศไทยได้นานสูงสุด 30 วัน โดยยกเว้นการตรวจลงตราวีซ่า เนื่องจากชาวซาอุดีอาระเบียเป็นนักท่องเที่ยวคุณภาพ มักเดินทางเป็นครอบครัวใหญ่ มีอัตราการใช้จ่ายสูง ซึ่งคาดว่ารัฐบาลซาอุดีอาระเบียจะอนุญาตให้ประชาชนเดินทางมายังประเทศไทยได้เพิ่มขึ้นจากเดิมปีละประมาณ 30,000 คน เป็นปีละ 100,000 – 150,000 คน จะสามารถสร้างรายได้ให้ประเทศไทยไม่ต่ำกว่า 5,000 ล้านบาทต่อปี
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันพุธที่ 22 มิถุนายน 2565
รองปลัดวรวรรณฯ เป็นประธานการประชุมคณะทำงานติดตาม เร่งรัดการใช้จ่ายเงินงบประมาณของสถาบันเครือข่ายของกระทรวงอุตสาหกรรม ประจำปี 2565 ครั้งที่ 1/2565
รองปลัดวรวรรณฯ เป็นประธานการประชุมคณะทำงานติดตาม เร่งรัดการใช้จ่ายเงินงบประมาณของสถาบันเครือข่ายของกระทรวงอุตสาหกรรม ประจำปี 2565 ครั้งที่ 1/2565
วันนี้ (22 มิถุนายน 65) เวลา 13.30 น. นางวรวรรณ ชิตอรุณ รองปลัดกระทรวงอุตสาหกรรม เป็นประธานการประชุมคณะทำงานติดตาม เร่งรัดการใช้จ่ายเงินงบประมาณของสถาบันเครือข่ายของกระทรวงอุตสาหกรรม ประจำปี 2565 เพื่อพิจารณาให้ความเห็นชอบการเบิกจ่ายเงินงบประมาณ ปีงบประมาณ 2565 งบอุดหนุน เงินอุดหนุนเฉพาะกิจ ไตรมาสที่ 3 ให้กับสถาบันเครือข่าย โดยมี ผู้แทนสถาบันฯ และเจ้าหน้าที่ที่เกี่ยวข้องเข้าร่วมประชุมฯ ณ ห้องประชุมชุณหะวัณ ชั้น 3 อาคาร สปอ.
วันพฤหัสบดีที่ 2 ธันวาคม 2564
รองปลัดภานุวัฒน์ฯ เป็นประธานเปิดการอบรมพัฒนาทักษะดิจิทัลของบุคลากรภาครัฐเพื่อการขับเคลื่อนรัฐบาลดิจิทัลหลักสูตร PDPA ระยะที่ 1 ประจำปีงบประมาณ 2565
นายภานุวัฒน์ ตริยางกูรศรี รองปลัดกระทรวงอุตสาหกรรม เป็นประธานเปิดการอบรมพัฒนาทักษะดิจิทัลของบุคลากรภาครัฐเพื่อการขับเคลื่อนรัฐบาลดิจิทัลหลักสูตร PDPA ระยะที่ 1 ประจำปีงบประมาณ 2565
รองปลัดภานุวัฒน์ฯ เป็นประธานเปิดการอบรมพัฒนาทักษะดิจิทัลของบุคลากรภาครัฐเพื่อการขับเคลื่อนรัฐบาลดิจิทัลหลักสูตร PDPA ระยะที่ 1 ประจำปีงบประมาณ 2565
วันนี้ (2 ธันวาคม 2564) นายภานุวัฒน์ ตริยางกูรศรี รองปลัดกระทรวงอุตสาหกรรม เป็นประธานเปิดการอบรมพัฒนาทักษะดิจิทัลของบุคลากรภาครัฐเพื่อการขับเคลื่อนรัฐบาลดิจิทัล ระยะที่ 1 หลักสูตร The Principle of PDPA for Government Executive สำหรับผู้บริหาร โดยมีวัตถุประสงค์เพื่อเผยแพร่ความรู้ความเข้าใจที่ถูกต้องเกี่ยวกับกฎหมายคุ้มครองข้อมูลส่วนบุคคล สำหรับเจ้าหน้าที่ภาครัฐ และเพื่อให้บุคลากรสามารถนำความรู้ที่ได้ไปประยุกต์ใช้ในเรื่องที่เกี่ยวกับการคุ้มครองข้อมูลส่วนบุคคลให้ผู้ประกอบการและประชาชนทั่วไปได้อย่างเหมาะสมและมีประสิทธิภาพ โดยมี นายเดชา จาตุธนานันท์ ผู้ตรวจราชการกระทรวงอุตสาหกรรม ผู้บริหารระดับสูง และอุตสาหกรรมจังหวัดหรือผู้แทน เข้าร่วมการอบรมด้วย ณ ห้อง Jubilee Ballroom ชั้น 11 โรงแรมเดอะเบอร์เคลีย์ ประตูน้ำ และผ่านระบบออนไลน์ ZOOM Webinar.
วันพฤหัสบดีที่ 1 กรกฎาคม 2564
วธ.ผนึกทีมไทยแลนด์ รุกตลาดส่งออกภาพยนตร์และวีดิทัศน์ไทยในเทศกาลภาพยนตร์เมืองคานส์
วธ.ผนึกทีมไทยแลนด์ รุกตลาดส่งออกภาพยนตร์และวีดิทัศน์ไทยในเทศกาลภาพยนตร์เมืองคานส์
นายอิทธิพล คุณปลื้ม รัฐมนตรีว่าการกระทรวงวัฒนธรรม(รมว.วธ.) เปิดเผยว่า กระทรวงวัฒนธรรม(วธ.) ได้ร่วมกับหน่วยงานภาครัฐ และเอกชน ขับเคลื่อนงานส่งเสริมและเผยแพร่ภาพยนตร์และวีดิทัศน์ทั้งในและต่างประเทศ ตามแผนงานบูรณาการของคณะกรรมการภาพยนตร์และวีดิทัศน์แห่งชาติ “Content Thailand” เพื่อตอบสนองยุทธศาสตร์ชาติด้านการสร้างความสามารถในการแข่งขัน และยุทธศาสตร์การส่งเสริมภาพยนตร์และวีดิทัศน์ ระยะที่ 3 (พ.ศ.2560-2564) โดยสนับสนุน เผยแพร่ และสร้างรายได้จากอุตสาหกรรมภาพยนตร์และวีดิทัศน์ของไทยในต่างประเทศอย่างต่อเนื่อง ซึ่งวธ.บูรณาการความร่วมมือกับกรมการท่องเที่ยว กระทรวงการท่องเที่ยวและกีฬา และกรมส่งเสริมการค้าระหว่างประเทศ กระทรวงพาณิชย์ ในนามทีมประเทศไทย ภายใต้ชื่อ "Content Thailand" จัดกิจกรรมส่งเสริมเผยแพร่อุตสาหกรรมภาพยนตร์และวีดิทัศน์ในต่างประเทศ ประจำปี 2564 ณ เทศกาลภาพยนตร์เมืองคานส์ ประเทศฝรั่งเศส รูปแบบออนไลน์ ระหว่างวันที่ 6 - 15 กรกฎาคม 2564 ผ่านตลาดภาพยนตร์เมืองคานส์ออนไลน์ หรือ Marche du Film Online ทางเว็บไซต์ www.cinando.com/marchedufilm
รัฐมนตรีว่าการกระทรวงวัฒนธรรม กล่าวอีกว่า สำหรับการเข้าร่วมกิจกรรมเทศกาลภาพยนตร์เมืองคานส์ รูปแบบออนไลน์โดยผ่านเว็บไซต์นั้น จะใช้รูปแบบการออกคูหาประชาสัมพันธ์ออนไลน์ในนามประเทศไทย (Thailand Pavilion) มีกิจกรรมสำคัญประกอบด้วย (1).การออกคูหาประชาสัมพันธ์การส่งเสริมอุตสาหกรรมภาพยนตร์และวีดิทัศน์ไทย (2).การประชาสัมพันธ์มาตรการส่งเสริมการถ่ายทำภาพยนตร์ต่างประเทศในประเทศไทย (3).การนำผู้ประกอบการด้านภาพยนตร์ 20 บริษัท ไปจัดจำหน่ายคอนเทนท์ไทย พร้อมจัดกิจกรรมส่งเสริมการเจรจาจับคู่ธุรกิจ (4).มีการจัดสัมมนาออนไลน์ 2 รูปแบบ แบ่งเป็นการสัมมนาบันทึกเทปและการสัมมนาถ่ายทอดสดใน 3 หัวข้อ ได้แก่ 1.การส่งเสริมอุตสาหกรรมภาพยนตร์ดิจิทัลคอนเทนต์ไทย เพื่อนำเสนอทิศทางของอุตสาหกรรมดิจิทัลคอนเทนต์ไทยในปัจจุบัน รวมถึงแนวโน้มการเติบโตของอุตสาหกรรมดังกล่าวในตลาดต่างประเทศเผยแพร่วันที่ 8 กรกฎาคม 2564 เวลา 18.00 - 18.45 น.
2.การส่งเสริมการร่วมลงทุนและการถ่ายทำภาพยนตร์ต่างประเทศในประเทศไทย เป็นการนำเสนอการร่วมงานหรือการร่วมลงทุนสร้างภาพยนตร์กับต่างประเทศ โดยผู้ทรงคุณวุฒิในคณะกรรมการภาพยนตร์และวีดิทัศน์แห่งชาติและผู้ที่มีประสบการณ์การร่วมลงทุนของผู้ประกอบการไทยและต่างประเทศ รวมถึงการนำเสนอข้อมูลมาตรการการถ่ายทำภาพยนตร์ต่างประเทศในประเทศไทยในสถานการณ์การแพร่ระบาดของโรคติดเชื้อไวรัสโคโรนา2019 (โควิด-19) และนำเสนอเงื่อนไขใหม่ของมาตรการคืนเงินในประเทศไทยเผยแพร่วันที่ 10 กรกฎาคม 2564 เวลา 18.00 - 18.45 น. และ 3.การส่งเสริมคอนเทนต์ไทยสำหรับผู้ประกอบการ เป็นการนำเสนอข้อมูลภาพรวมและผลงานของผู้ประกอบการไทย จำนวน 3 บริษัท ที่มีเนื้อหาหรือคอนเทนต์ใหม่ๆ ในรอบปีงบประมาณ พ.ศ. 2564 เผยแพร่วันที่ 12 กรกฎาคม 2564 เวลา 18.00 - 18.45 น.
นายอิทธิพล กล่าวด้วยว่า การเข้าร่วมงานเทศกาลภาพยนตร์เมืองคานส์ของประเทศไทยในครั้งนี้ เป็นการแสดงศักยภาพของอุตสาหกรรมภาพยนตร์และวีดิทัศน์ไทยในเวทีระดับโลก ทั้งด้านการส่งออกเพื่อจัดจำหน่ายภาพยนตร์ การส่งเสริมการถ่ายทำภาพยนตร์ต่างประเทศในประเทศไทย และใช้มาตรการคืนภาษีให้กองถ่ายภาพยนตร์ต่างประเทศ ซึ่งเป็นการสร้างโอกาสทางธุรกิจให้แก่ผู้ประกอบการและยังเป็นการกระตุ้นอุตสาหกรรมภาพยนตร์และวีดิทัศน์ของประเทศไทยให้เติบโตมากยิ่งขึ้น แม้อยู่ในช่วงเกิดการแพร่ระบาดของโรคโควิด-19
วันอังคารที่ 21 ธันวาคม 2564
รัฐบาลชวนเที่ยวงาน โอทอปไทย สู้ภัยโควิด-19
วันเสาร์ที่ 18 ธันวาคม 2564
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลชวนเที่ยวงาน “โอทอปไทย สู้ภัยโควิด-19” ภายใต้แนวคิด ผลิตภัณฑ์พื้นถิ่น ศิลปินพื้นบ้าน เศรษฐกิจไทยพ้นภัยโควิด เพื่อเพิ่มช่องทางประชาสัมพันธ์และจำหน่ายสินค้าให้แก่ผู้ประกอบการและชุมชนท่องเที่ยวที่ได้รับผลกระทบจากสถานการณ์ระบาดของโรคโควิด-19 โดยภายในงานมีการจัดแสดงและจำหน่ายผลิตภัณฑ์โอทอปและอาหารชวนชิมรวมกว่า 2,000 ร้านค้า มีกิจกรรมการแสดงศิลปวัฒนธรรม มินิคอนเสิร์ตจากศิลปินดารา การแสดงผลงานของศิลปินโอทอปที่มีอัตลักษณ์บ่งบอกถึงภูมิปัญญาอันทรงคุณค่า เช่น แจกันศิลาดลลายขอเจ้าฟ้า เปลือกไข่วิจิตรศิลป์ ผ้าถิ่นไทย ผู้สนใจร่วมงานได้ตั้งแต่วันนี้ – 26 ธ.ค.64 เวลา 10.00-21.00 น. ที่อาคารชาเลนเจอร์ 1-3 ศูนย์แสดงสินค้าและการประชุม อิมแพ็ค เมืองทองธานี
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันพฤหัสบดีที่ 17 กุมภาพันธ์ 2565
ก.แรงงาน ผนึกกำลัง ซีพีเอฟ ลงนามความร่วมมือยกระดับมาตรฐานแรงงานไทยในสถานประกอบการ
นายสุชาติ ชมกลิ่น รัฐมนตรีว่าการกระทรวงแรงงาน มอบหมายให้ นายสุเทพ ชิตยวงษ์ เลขานุการรัฐมนตรีว่าการกระทรวงแรงงาน เป็นประธานในพิธีลงนามบันทึกข้อตกลงความร่วมมือ (MOU) ระหว่างกรมสวัสดิการและคุ้มครองแรงงาน กับบริษัท เจริญโภคภัณฑ์อาหาร จำกัด (มหาชน)
นายสุเทพ กล่าวว่า รัฐบาลภายใต้การนำของท่านพล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม และท่าน พล.อ.ประวิตร วงษ์สุวรรณ รองนายกรัฐมนตรี ซึ่งกำกับดูแลกระทรวงแรงงานได้ให้ความสำคัญกับการบริหารจัดการแรงงานอย่างมีความรับผิดชอบต่อสังคม และสอดคล้องกับมาตรฐานแรงงานตามหลักสากล ซึ่งปัจจุบันเป็นยุคของการเปิดเสรีทางการค้าและการลงทุน และมีการนำมาตรฐานแรงงานมาเชื่อมโยงกับการค้า เพื่อกระตุ้นให้เกิดการคุ้มครองสิทธิแรงงานและสิทธิมนุษยชน ซึ่งจะช่วยยกระดับคุณภาพชีวิตในการทำงานให้ดีขึ้นสอดคล้องกับยุทธศาสตร์ชาติ 20 ปี ที่กำหนดเป้าหมายให้ประเทศไทยมีขีดความสามารถ ในการแข่งขันที่สูงขึ้น รองรับการพัฒนาประเทศสู่ความมั่นคง มั่งคั่ง ยั่งยืน
นายสุเทพ กล่าวต่อว่า วัตถุประสงค์การลงนามบันทึกข้อตกลงในครั้งนี้ เป็นการแสดงเจตนารมณ์ร่วมกันระหว่างทั้งสองหน่วยงานโดยเฉพาะเครือเจริญโภคภัณฑ์ฯ ถือเป็นผู้ประกอบธุรกิจกุ้งแบบครบวงจรในประเทศไทย เป็นการส่งเสริม สนับสนุน พัฒนาสถานประกอบกิจการ และห่วงโซ่อุปทานตลอดสายการผลิต เพื่อให้การดำเนินธุรกิจมีความรับผิดชอบทางสังคมด้านแรงงาน โดยปฏิบัติสอดคล้องกับข้อกำหนดมาตรฐานแรงงานไทย ส่งผลให้มีกลุ่มธุรกิจเข้าสู่ระบบมาตรฐานแรงงานไทยเพิ่มมากขึ้น นำไปสู่การยกระดับคุณภาพชีวิตแรงงาน สินค้าบริการได้รับการยอมรับจากลูกค้าว่าผลิตสินค้าได้อย่างมีจริยธรรมและปราศจากการค้ามนุษย์
ทั้งนี้ สาระสำคัญของการลงนามบันทึกข้อตกลงความร่วมมือฯ ก็เพื่อที่จะให้กรมสวัสดิการและคุ้มครองแรงงานและ บริษัท เจริญโภคภัณฑ์อาหาร จำกัด (มหาชน) ผู้ประกอบธุรกิจกุ้งครบวงจร เขตประเทศไทย และสถานประกอบกิจการในห่วงโช่อุปทาน ได้ประสานความร่วมมือรณรงค์ส่งเสริม ตระหนักและเห็นความสำคัญของความรับผิดชอบต่อสังคมด้านแรงงาน และนำมาตรฐานแรงงานไทยมาปฏิบัติ เพื่อเพิ่มศักยภาพและขีดความสามารถในการแข่งขันทางการค้า ตลอดจนความร่วมมือในการพัฒนาระบบมาตรฐานแรงงานไทยและนำมาใช้บริหารจัดการแรงงานในสถานประกอบกิจการอย่างมีความรับผิดชอบทางสังคม และส่งเสริมให้สถานประกอบกิจการในห่วงโซ่อุปทานของบริษัทฯ เข้าสู่ระบบมาตรฐานแรงงานไทย นอกจากนี้ ในแต่ละฝ่ายยังสนับสนุนองค์ความรู้ด้านการพัฒนาระบบมาตรฐานแรงงานไทยในสถานประกอบกิจการให้ประสบผลสำเร็จ จนกระทั่งสามารถขอรับการรับรองมาตรฐานแรงงานไทยหรือประกาศแสดงตนเองและสามารถธำรงรักษาระบบมาตรฐานแรงงานไทยไว้อย่างยั่งยืน รวมทั้งเผยแพร่ประชาสัมพันธ์ให้สาธารณชนได้รับทราบถึงการให้ความสำคัญกับการบริหารจัดการแรงงานอย่างมีความรับผิดชอบทางสังคม สนับสนุนและแลกเปลี่ยนข้อมูลข่าวสาร ด้านมาตรฐานแรงงานไทยร่วมกัน เพื่อยกระดับคุณภาพชีวิตแรงงานด้วยระบบมาตรฐานแรงงานไทยอีกด้วย
"ท่านสุชาติ ชมกลิ่น รมว.แรงงาน ได้ให้ความสำคัญกับการคุ้มครองแรงงานตามหลักสิทธิมนุษยชน โดยเฉพาะการส่งเสริมให้สถานประกอบการดำเนินการด้านมาตรฐานแรงงานไทย การลงนามบันทึกข้อตกลงความร่วมมือของทั้งสองหน่วยงานในวันนี้ จึงถือเป็นนิมิตรหมายที่ดีในการยกระดับมาตรฐานแรงงานไทยในสถานประกอบกิจการและในห่วงโซ่อุปทานตลอดสายการผลิต เพื่อแสดงออกถึงความรับผิดชอบต่อสังคมด้านแรงงานของธุรกิจ ลดปัญหาทางการค้า ทำให้ลูกจ้างมีคุณภาพชีวิตที่ดี และเป็นไปตามมาตรฐานสากล ซึ่งจะเป็นแบบอย่างที่ดีให้แก่สถานประกอบการอื่น ๆ ต่อไป" นายสุเทพ กล่าวในท้ายสุด
วันอังคารที่ 6 กรกฎาคม 2564
Thailand and Myanmar to increase border cooperation
Thailand and Myanmar to increase border cooperation
July5, 2021, at1130hrs, at the Ivory Room, Thai Khu Fah Building, Government House,H.E. U Myo Myint Than, Ambassador of Republic of the Union of Myanmar to Thailand, paid a courtesy call on Prime Minister and Defense Minister Gen. Prayut Chan-o-cha on occasion of his completion of tenure. Government Spokesperson Anucha Burapachaisri disclosed gist of the meeting as follows:
The Prime Minister welcomed and thanked the Myanmar Ambassador forhis active role in promoting relations between Thailand and Myanmar throughout the 4 years of his tenure. As each other’s neighboring countryand members of ASEAN family,the Prime Minister sincerely hopes that unrest situation in Myanmar would be solved soonthroughthe peaceful means.
The Myanmar Ambassador expressed appreciation toward the Prime Minister for the meeting, andto concerned agencies for their support throughout his tenure.He hopes for Thailand’s continued support to the incoming Myanmar Ambassador, andfor continuous relations and cooperation.
Both parties exchanged views and agreed onan increase of cooperation in addressing border problems, i.e.,illegal smuggling, andthe issue of remaining Myanmar workersin Thailand, among others.The Prime Minister thanked Myanmar workers for their contribution toThailand’s development. Once the COVID-19 situation eases, they are welcomed back to work inthe country.
With regard to trade cooperation, the Prime Minister called on Myanmar toreviewthe decision on import suspension of more than 50 consumer goods through land border crossings, whichhassignificantlyaffected both Thai exporters and Myanmar consumers, as well astotal trade values between the two countries.
วันศุกร์ที่ 7 มกราคม 2565
กรมการขนส่งทางราง ลงพื้นที่ติดตามการเชื่อมโยงรถไฟระหว่างไทยและลาว
ระหว่างวันที่ 6-7 มกราคม 2565 ณ จังหวัดหนองคาย
นายพิเชฐ คุณาธรรมรักษ์ รองอธิบดีกรมการขนส่งทางราง กระทรวงคมนาคม พร้อมด้วยเจ้าหน้าที่ ขร. ลงพื้นที่ ณ จังหวัดหนองคาย เพื่อเตรียมแนวทางดำเนินงานรองรับการขนส่งสินค้าและการเดินทางข้ามแดน ระหว่างไทย-ลาว-จีน ให้เป็นไปอย่างไร้รอยต่อรถไฟลาว-จีน เชื่อมโยงจาก สปป.ลาว ไปถึงชายแดนจีนที่เมืองบ่อเต็น ซึ่งจะเชื่อมต่อเข้ากับทางรถไฟจีนไปจนถึงเมืองคุนหมิง ได้เปิดให้บริการอย่างเป็นทางการแล้ว ถือเป็นเส้นทางสำคัญในเชื่อมโยงและรองรับการขนส่งสินค้า และการเดินทางข้ามแดนระหว่างประเทศไทย-ลาว-จีน
การเชื่อมโยงรถไฟระหว่างไทยและลาวนั้น ฝ่ายไทยได้มีแนวทางการบูรณาการเชื่อมต่อรถไฟไทย - ลาว - จีน ในการขนส่งสินค้าข้ามแดนผ่านทางรถไฟช่วงหนองคาย - เวียงจันทน์ให้มีความเหมาะสมได้เตรียมความพร้อมรองรับการขนส่งสินค้า โดยสามารถจัดขบวนรถได้ถึง 14 ขบวนต่อวัน ขบวนละ 25 แคร่ แม้ว่าปัจจุบันการขนส่งสินค้าและการเดินทาง ยังมีปริมาณที่ไม่เต็มศักยภาพที่รองรับได้ เนื่องจากสถานการณ์การแพร่ระบาดของโรคติดเชื้อไวรัส COVID-19
การขนส่งสินค้าปัจจุบันการจัดขบวนเป็นไปตามความต้องการการขนส่งสินค้าของผู้ประกอบการที่เป็นลักษณะของการขนส่งผ่านแดนเป็นส่วนใหญ่ อีกทั้ง การเดินทางระหว่างประเทศยังคงดำเนินการตามมาตรการป้องกัน COVID-19 อย่างเคร่งครัด
จากสถิติตัวเลขการส่งออกสินค้าผ่านชายแดนหนองคายในช่วงเดือนธันวาคมปี 2563 กับช่วงเดือนธันวาคมปี 2564 (ช่วงที่มีการเปิดการให้บริการรถไฟลาว-จีน) จะเห็นได้ว่ามีปริมาณการขนส่งเพิ่มขึ้นจาก 116,552 ตัน เป็น 304,119 ตัน ซึ่งมีมูลค่าเพิ่มขึ้น 4.64 พันล้านบาท เป็น 6.91 พันล้านบาท ซึ่งหน่วยงานที่เกี่ยวข้องทั้งส่วนกลางและท้องถิ่น ได้ร่วมบูรณาการแนวทางดำเนินงานรองรับการขนส่งสินค้าและการเดินทางข้ามแดน ระหว่างไทย-ลาว-จีน ให้เป็นไปอย่างไร้รอยต่อ
สำหรับการลงพื้นที่ในครั้งนี้ ขร. ได้รับฟังข้อสังเกตที่อาจเป็นอุปสรรค พร้อมร่วมหารือให้ได้แนวทางในการดำเนินงานเพื่อขจัดข้อติดขัดในการขนส่ง ทั้งในด้านกฎระเบียบ แนวทางการบริหารจัดการเพื่อลดต้นทุนโลจิสติกส์ ลดค่าใช้จ่ายในการขนส่งในภาพรวม การส่งเสริมผู้ประกอบการเพื่อให้ใช้บริการขนส่งทางรถไฟร่วมกับการขนส่งทางรถยนต์อย่างมีประสิทธิภาพ รวมทั้งการบริหารจัดการเพื่อใช้สะพานหนองคายเดิม และการบริหารจัดการพื้นที่เพื่อรองรับการขนถ่ายสินค้าในระยะเร่งด่วน โดยจะพัฒนาสถานีหนองคายให้รองรับการขนส่งผ่านสะพานเดิม ซึ่งมีการเตรียมพื้นที่บริเวณสถานีประมาณ 80 ไร่ ให้เป็นพื้นที่ตรวจปล่อยสินค้าระหว่างประเทศ และการเปลี่ยนถ่ายจากทางถนนสู่ระบบราง ซึ่งจะให้เอกชนเช่าบริหารจัดการพื้นที่ 4 แปลง อีก 1 แปลงเป็นพื้นที่ส่วนกลาง ทั้งนี้ รฟท. จะดำเนินการปรับปรุงพื้นที่บริเวณ ลานยกขนสินค้า โรยหินคลุกและบดอัดความหนา 10 เซนติเมตร รวมทั้ง จัดเตรียมพื้นที่สำหรับติดตั้งเครื่อง Mobile X-ray Inspection System เพื่อตรวจปล่อยสินค้าและทำพิธีการศุลกากรต่อไป
พร้อมทั้งได้ลงพื้นที่ย่านนาทาที่ รฟท. อยู่ระหว่างเตรียมพัฒนาให้เป็นศูนย์เปลี่ยนถ่ายสินค้าและย่านกองเก็บตู้สินค้า (เพื่อรองรับการขนส่งสินค้าในอนาคต) ซึ่งได้ออกแบบรายละเอียดงานโยธา ในโครงการรถไฟความเร็วสูงฯ ช่วงกรุงเทพ - หนองคาย (ระยะที่ 2 ช่วงนครราชสีมา - หนองคาย) โดยได้ออกแบบย่านเปลี่ยนถ่ายสินค้านาทาได้รวมอยู่ในช่วงดังกล่าว ปัจจุบัน รฟท. อยู่ระหว่างของบประมาณ เพื่อดำเนินการศึกษาและวิเคราะห์การให้เอกชนร่วมลงทุนในกิจการของรัฐ โครงการศูนย์เปลี่ยนถ่ายสินค้าและย่านกองเก็บตู้สินค้าเพื่อรองรับการขนส่งทางราง จังหวัดหนองคาย ซึ่งจะคัดเลือกเอกชนผู้เข้าร่วมลงทุนตามพระราชบัญญัติการร่วมลงทุนระหว่างรัฐและเอกชน พ.ศ. 2562 ต่อไป
วันจันทร์ที่ 15 สิงหาคม 2565
นายกรัฐมนตรีพอใจเศรษฐกิจไตรมาส2 เติบโตต่อเนื่อง 2.5% ขันน็อตทุกหน่วยงานผลักดันครึ่งหลังของปีทั้งการลงทุน ส่งออก ท่องเที่ยว พร้อมกับดูแลภาคเกษตร หนี้สินครัวเรือน
นายกรัฐมนตรีพอใจเศรษฐกิจไตรมาส2 เติบโตต่อเนื่อง 2.5% ขันน็อตทุกหน่วยงานผลักดันครึ่งหลังของปีทั้งการลงทุน ส่งออก ท่องเที่ยว พร้อมกับดูแลภาคเกษตร หนี้สินครัวเรือน มอนิเตอร์เตรียมมาตรการรองรับโลกผันผวน
วันที่ 15 สิงหาคม 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า พล.อ.ประยุทธ์ จันทร์โอชา นายกรัฐมนตรีและ รมว.กลาโหม ได้รับทราบจากรายงานของสำนักงานสภาพัฒนาเศรษฐกิจและสังคมแห่งชาติ (สศช.) หรือสภาพัฒน์ ถึงภาวะเศรษฐกิจไตรมาสที่2 (เม.ย.-มิ.ย)ปี 2565 ที่ขยายตัวได้ 2.5% ต่อเนื่องจากไตรมาสที่1 ที่ 2.3% ทำให้ครึ่งแรกของปี2565 เศรษฐกิจไทยขยายตัวเฉลี่ย 2.4%
“นายกรัฐมนตรีพอใจที่เศรษฐกิจไทยขยายตัวได้ต่อเนื่องมาได้ 3 ไตรมาสแล้ว เริ่มตั้งแต่ไตรมาสที่4/64 เป็นต้นมา ซึ่งเป็นการฟื้นตัวภายหลังสถานการณ์โควิด19 ในทิศทางเดียวกับต่างประเทศที่กลับมามีกิจกรรมทางเศรษฐกิจได้ใกล้เคียงกับช่วงก่อนเกิดการระบาดใหญ่ แต่เศรษฐกิจระยะต่อไปยังมีความท้าทาย นายกรัฐมนตรีเน้นย้ำว่ารัฐบาลจะใช้ความพยายามอย่างเต็มที่ในการผลักดันการเติบโตให้ได้ตามเป้าหมายด้วยแผนการจัดการเศรษฐกิจที่วางไว้” น.ส.ไตรศุลี กล่าว
รองโฆษกประจำสำนักนายกรัฐมนตรี กล่าวว่า จากที่เศรษฐกิจไทยยังเผชิญกับความเสี่ยงแม้สถานการณ์โควิด19 จะคลี่คลายลง โดยเฉพาะจากกรณีความขัดแย้งระหว่างประเทศที่ได้สร้างความเสี่ยงเชิงภูมิรัฐศาสตร์ ส่งผลกระทบต่อราคาพลังงาน วัตถุดิบการผลิตทั้งภาคอุตสาหกรรมและการเกษตร ในช่วงที่ผ่านมานายกรัฐมนตรีได้ติดตามทุกปัจจัยเสี่ยงอย่างใกล้ชิดและมอบหมายหน่วยงานเกี่ยวข้องผ่านคณะกรรมการชุดต่างๆ ในการเตรียมแผนและมาตรการเพื่อสนองตอบแต่ละสถานการณ์ เพื่อบรรเทาผลกระทบต่อประชาชนและผู้ประกอบการในประเทศ ไปพร้อมกับการผลักดันเศรษฐกิจให้เติบโตให้ได้ตามเป้าหมาย
ทั้งนี้ นายกรัฐมนตรีได้กำชับทุกหน่วยงานที่เกี่ยวข้องให้ดำเนินการตามแผนงานที่จัดเตรียมไว้แล้ว ทั้งในส่วนที่เกี่ยวของกับการบรรเทาผลกระทบต่อประชาชน โดยติดตามดูแลกลไกการตลาดและราคาสินค้าและการดูแลประชาชนโดยเน้นการพุ่งเป้าที่กลุ่มเปราะบาง การดูแลปัญหาหนี้สินครัวเรือนและเอสเอ็มอีในช่วงดอกเบี้ยที่กำลังปรับขึ้น ดูแลการผลิตภาคการเกษตรที่บางส่วนได้รับผลกระทบจากต้นทุนการผลิต การบริหารจัดการเพื่อป้องกันปัญหาจากอุทกภัย
รวมถึงส่วนที่ต้องเร่งผลักดันให้เศรษฐกิจเติบโตได้ในระยะต่อไป อาทิ ผลักดันการส่งออกสินค้าไปยังตลาดที่มีการฟื้นตัวเศรษฐกิจ การสร้างตลาดใหม่ๆ และใช้ประโยชน์จากข้อตกลงทางการค้าต่างๆ ส่งเสริมการท่องเที่ยวคุณภาพสูงเพื่อรับกับการฟื้นตัวของจำนวนนักท่องเที่ยวหลังสถานการณ์โควิด19คลี่คลาย เร่งรัดการลงทุนโครงการของรัฐและโครงการของเอกชนที่ได้รับการส่งเสริมการลงทุนให้เกิดการลงทุนจริง และเกาะติดสถานการณ์ความขัดแย้งในต่างประเทศอย่างใกล้ชิดพร้อมกับประเมินผลกระทบที่อาจเกิดขึ้นกับประเทศไทย
วันพฤหัสบดีที่ 3 มีนาคม 2565
ธ.ก.ส. เตือนระวังมิจฉาชีพแอบอ้างเรียกเก็บเงินลูกค้า
ธ.ก.ส.พบพฤติกรรมหลอกลวง เตือน! ลูกค้าระวังมิจฉาชีพแอบอ้างช่วยชำระหนี้และขอข้อมูลเพื่อทำธุรกรรมในนามบริษัท ชี้อย่าด่วนติดต่อกลับ อย่าให้ข้อมูลหรือทำธุรกรรมใดๆ ทั้งสิ้น
ธ.ก.ส.พบพฤติกรรมหลอกลวง เตือน! ลูกค้าระวังมิจฉาชีพแอบอ้างช่วยชำระหนี้และขอข้อมูลเพื่อทำธุรกรรมในนามบริษัท ชี้อย่าด่วนติดต่อกลับ อย่าให้ข้อมูลหรือทำธุรกรรมใด ๆ ทั้งสิ้น และหากพบเห็นการแอบอ้างหรือต้องการสอบถามเพิ่มเติม ติดต่อ ธ.ก.ส. ใกล้บ้าน Call Center 02 555 0555 หรือ Facebook: ธกส BAAC Thailand
นายสมเกียรติ กิมาวหา รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ด้วยมีมิจฉาชีพที่แอบอ้างชื่อในนามบริษัท เอสพีแอล อัลฟ่า เทค จำกัด ได้จัดส่งเอกสารมายังธนาคาร พร้อมข้อมูลสินเชื่อของลูกค้า ธ.ก.ส.และมิใช่ลูกค้า ธ.ก.ส. โดยให้ธนาคารดำเนินการตัดเงินจากบัญชีธนาคารทหารไทย ชื่อบัญชี บริษัท เอสพีแอล อัลฟ่า เทค จำกัด ซึ่งอ้างว่ามีเงินในบัญชีมากกว่า 97 ล้านยูโร เพื่อชำระหนี้ให้แก่บุคคลซึ่งเป็นลูกค้าธนาคาร นั้น
พฤติกรรมดังกล่าว ดูผิดปกติน่าสงสัย ธนาคารจึงได้ประสานงานกับสำนักงานป้องกันและปราบปรามการฟอกเงิน (ปปง.) เพื่อช่วยตรวจสอบข้อมูลของ บริษัท เอสพีแอล อัลฟ่า เทค จำกัด ในการยืนยันตัวตน ที่มาของช่องทางการเงิน ข้อมูลหนี้รายบุคคล ที่อยู่บริษัทฯ ซึ่งพบว่า ไม่สามารถทำการติดต่อบริษัทฯ หรือบุคคลดังกล่าวที่ระบุมาในเอกสาร โดยเลขที่บัญชีดังกล่าวไม่มีอยู่ในธนาคารทหารไทยและไม่มีเงินโอนมาจากต่างประเทศ รวมถึงสถานที่ตั้งสำนักงานไม่มีความน่าเชื่อถือ จึงสันนิษฐานได้ว่า บริษัทฯ และบุคคลดังกล่าว เป็นอีกหนึ่งพฤติกรรมหลอกลวง แอบอ้าง โดยอ้างอิง ธ.ก.ส. เพื่อให้ได้มาซึ่งข้อมูลของลูกค้า ธนาคารจึงขอแจ้งเตือนลูกค้าให้ทราบก่อนการให้ข้อมูลหรือการทำธุรกรรมผ่านบริษัทฯ ในลักษณะดังกล่าว เพื่อป้องกันการเข้าใจผิดและการนำข้อมูลลูกค้าไปหาผลประโยชน์อื่น
ปัจจุบันมีมิจฉาชีพหลอกลวงหลากหลายรูปแบบผ่านช่องทางต่าง ๆ ทั้งโทรศัพท์ ไปรษณีย์ จนถึงสื่อสังคมออนไลน์ ธ.ก.ส. ขอให้ลูกค้าระมัดระวังในการติดต่อ ให้ข้อมูลหรือทำธุรกรรมการเงินต่าง ๆ หากพบเห็นการแอบอ้างหรือต้องการสอบถามรายละเอียดเพิ่มเติม สามารถติดต่อได้ที่ ธ.ก.ส. สาขาใกล้บ้าน Call Center 02 555 0555 ได้ตลอด 24 ชั่วโมงรวมถึงช่องทางออนไลน์ www.baac.or.th หรือ Facebook: ธกส BAAC Thailand ทั้งนี้ธนาคารจะรับฟังข้อสังเกตเพื่อนำไปตรวจสอบและดำเนินการทางกฎหมายต่อไป
วันพฤหัสบดีที่ 28 กรกฎาคม 2565
เนื่องในโอกาสวันเฉลิมพระชนมพรรษา 70 พรรษา พระบาทสมเด็จพระปรเมนทรรามาธิบดีศรีสินทรมหาวชิราลงกรณ พระวชิรเกล้าเจ้าอยู่หัว
กรมทางหลวงชนบทร่วมสำนึกในพระมหากรุณาธิคุณและเฉลิมพระเกียรติ เปิดไฟประดับสะพานข้ามแม่น้ำเจ้าพระยา 13 แห่ง
เนื่องในโอกาสวันเฉลิมพระชนมพรรษา 70 พรรษา พระบาทสมเด็จพระปรเมนทรรามาธิบดีศรีสินทรมหาวชิราลงกรณ พระวชิรเกล้าเจ้าอยู่หัว กรมทางหลวงชนบท (ทช.) กระทรวงคมนาคม ได้ทำการเปิดไฟประดับสะพานข้ามแม่น้ำเจ้าพระยาในพื้นที่กรุงเทพฯ และปริมณฑลที่อยู่ในความดูแล จำนวน 13 แห่ง ได้แก่ สะพานพระราม 3 สะพานพระราม 4 สะพานพระราม 5 สะพานพระราม 7 สะพานมหาเจษฎาบดินทรานุสรณ์ สะพานสมเด็จพระปิ่นเกล้า สะพานพระพุทธยอดฟ้า สะพานพระปกเกล้า สะพานสมเด็จพระเจ้าตากสินมหาราช สะพานกรุงธน สะพานกรุงเทพ สะพานภูมิพล 1 และสะพานภูมิพล 2 โดยในคืนวันที่ 27 ถึง 31 กรกฎาคม 2565 จะทำการเปิดไฟระหว่างเวลา 19.00 - 22.00 น. และในคืนวันที่ 28 กรกฎาคม 2565 จะทำการเปิดไฟระหว่างเวลา 19.00 - 24.00 น.
ทั้งนี้ เพื่อร่วมสำนึกในพระมหากรุณาธิคุณและร่วมเฉลิมพระเกียรติ ตลอดจนแสดงให้เห็นความงดงามของบรรยากาศสะพานข้ามแม่น้ำเจ้าพระยา อันเป็นการส่งเสริมการท่องเที่ยวในประเทศได้อีกทางหนึ่ง โดยประชาชนสามารถร่วมชมทัศนียภาพความสวยงามของสะพานได้ตามวันและเวลาดังกล่าว
วันจันทร์ที่ 6 มิถุนายน 2565
รัฐมนตรีว่าการกระทรวงมหาดไทย กล่าวเปิดการประชุมสภากรุงเทพมหานครครั้งแรก เน้นย้ำ ยึดหลักธรรมาภิบาลและคำนึงถึงประชาชน เป็นศูนย์กลาง
รัฐมนตรีว่าการกระทรวงมหาดไทย กล่าวเปิดการประชุมสภากรุงเทพมหานครครั้งแรก เน้นย้ำ ยึดหลักธรรมาภิบาลและคำนึงถึงประชาชน เป็นศูนย์กลาง เพื่อบริการสาธารณะเป็นไปด้วยความเรียบร้อยเกิดประโยชน์สูงสุดกับพี่น้องประชาชนในกรุงเทพมหานคร
วันนี้ (6 มิ.ย. 65) เวลา 13.30 น. ณ ห้องประชุมสภากรุงเทพมหานคร อาคารไอราวัตพัฒนา ศาลาว่าการกรุงเทพมหานคร ดินแดง พลเอก อนุพงษ์ เผ่าจินดา รัฐมนตรีว่าการกระทรวงมหาดไทย กล่าวเปิดการประชุมสภากรุงเทพมหานครครั้งแรก โดยมี นายชัชชาติ สิทธิพันธุ์ ผู้ว่าราชการกรุงเทพมหานคร สมาชิกสภากรุงเทพมหานคร คณะผู้บริหาร หน่วยงานราชการสังกัดกรุงเทพมหานคร และข้าราชการกรุงเทพมหานครที่เกี่ยวข้อง ร่วมในที่ประชุม
พลเอก อนุพงษ์ เผ่าจินดา รัฐมนตรีว่าการกระทรวงมหาดไทย กล่าวว่า ขอแสดงความยินดีกับท่านสมาชิกสภากรุงเทพมหานครทุกท่าน ที่ได้รับความไว้วางใจจากพี่น้องชาวกรุงเทพมหานคร ให้เข้ามาปฏิบัติหน้าที่อันทรงเกียรติ ขอให้ทุกท่านปฏิบัติงานตามอำนาจหน้าที่สมาชิกสภากรุงเทพมหานคร โดยยึดหลักธรรมาภิบาลและคำนึงถึงประชาชน เป็นศูนย์กลาง อันจะทำให้การบริการสาธารณะของกรุงเทพมหานคร เป็นไปด้วยความเรียบร้อยเกิดประโยชน์สูงสุดกับพี่น้องประชาชนในกรุงเทพมหานคร
สำหรับการเปิดประชุมสภากรุงเทพมหานครในวันนี้ เป็นไปตามพระราชบัญญัติระเบียบบริหารราชการกรุงเทพมหานคร พ.ศ. 2528 มาตรา 30 ที่ระบุว่า “ภายในสิบห้าวันนับแต่วันเลือกตั้งสมาชิกสภากรุงเทพมหานครอันเป็นการเลือกตั้งทั่วไป ให้รัฐมนตรีว่าการกระทรวงมหาดไทยเรียกประชุมสภากรุงเทพมหานครเพื่อให้สมาชิกได้มาประชุมเป็นครั้งแรก” และพระราชบัญญัติการเลือกตั้งสมาชิกสภาท้องถิ่นหรือผู้บริหารท้องถิ่น พ.ศ. 2562 มาตรา 17 ซึ่งในวรรคสามระบุว่า “ถ้าเป็นการเลือกตั้งสมาชิกสภาท้องถิ่น เมื่อมีการประกาศผลการเลือกตั้ง และมีสมาชิกสภาท้องถิ่นได้รับเลือกเกินกึ่งหนึ่งแต่ต้องไม่น้อยกว่าห้าคนแล้ว หากมีความจำเป็นต้องเรียกประชุมสภาท้องถิ่นนั้น ให้เรียกประชุมและปฏิบัติหน้าที่ได้ โดยในระหว่างนั้นให้ถือว่าสมาชิกสภาท้องถิ่นนั้นประกอบด้วยสมาชิกเท่าที่มีอยู่”
วันอังคารที่ 20 กรกฎาคม 2564
ผู้ช่วยรัฐมนตรีประจำกระทรวงเกษตรฯ หารือร่วมกับเอกอัครราชทูตราชอาณาจักรเนเธอร์แลนด์ ประจำประเทศไทย ในโอกาสพ้นจากหน้าที่
ผู้ช่วยรัฐมนตรีประจำกระทรวงเกษตรฯ หารือร่วมกับเอกอัครราชทูตราชอาณาจักรเนเธอร์แลนด์ ประจำประเทศไทย ในโอกาสพ้นจากหน้าที่
(19 ก.ค. 64) นายนราพัฒน์ แก้วทอง ผู้ช่วยรัฐมนตรีประจำกระทรวงเกษตรและสหกรณ์ ได้รับมอบหมายจาก ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์เพื่อหารือร่วมกับนายเคส ปีเตอร์ราเดอ (H.E. Mr. Kees Pieter Rade) เอกอัครราชทูตราชอาณาจักรเนเธอร์แลนด์ประจำประเทศไทย ในโอกาสพ้นจากหน้าที่ ณ ห้องประชุมกระทรวงเกษตรและสหกรณ์ โดยเอกอัครราชทูตราชอาณาจักรเนเธอร์แลนด์ ประจำประเทศไทย ได้กล่าวขอบคุณกระทรวงเกษตรและสหกรณ์และหน่วยงานที่เกี่ยวข้อง โดยเฉพาะกรมปศุสัตว์ กรมวิชาการเกษตร และกรมส่งเสริมการเกษตร ที่ให้การสนับสนุนการเสริมสร้างความร่วมมือด้านการค้า วิชาการและนวัตกรรม (ด้านเกษตร ปศุสัตว์ พืชสวน อุตสาหกรรมเกษตรและอาหาร) ระหว่างไทยและเนเธอร์แลนด์ด้วยดีมาโดยตลอด ตลอดจนการตอบรับเข้าร่วมงานพืชสวนโลก 2022 (EXPO 2022 Floriade Almere) ของประเทศไทย และการสนับสนุนภายใต้กรอบองค์การอาหารและเกษตรแห่งสหประชาชาติ (FAO)
นายนราพัฒน์ กล่าวว่า เนเธอร์แลนด์เป็นประเทศเกษตรกรรมที่มีเทคโนโลยีการเกษตรทันสมัย และเป็นประเทศผู้ส่งออกสินค้าเกษตรรายใหญ่ของโลก โดยที่ผ่านมาหน่วยงานของกระทรวงเกษตรและสหกรณ์มีความร่วมมือด้านการเกษตรหลากหลายรูปแบบกับหน่วยงานของเนเธอร์แลนด์ ซึ่งได้รับการประสานงานเป็นอย่างดีกับเจ้าหน้าที่สถานเอกอัครราชทูตฯ โดยความสัมพันธ์ระหว่างไทยและเนเธอร์แลนด์ (Thai – Dutch relations) จะครบ 418 ปีในปี 2565 จึงหวังว่าไทย-เนเธอร์แลนด์ จะสามารถหาข้อสรุปต่อการจัดทำบันทึกความเข้าใจ (MOU) ว่าด้วยความร่วมมือด้านการเกษตร และลงนามได้ในปีหน้า เพื่อที่จะพัฒนาความร่วมมือด้านการเกษตรในสาขาที่สนใจร่วมกันต่อไป
ทั้งนี้ มูลค่าการค้าสินค้าเกษตรไทย-เนเธอร์แลนด์ในปี 2563 มีมูลค่าการค้า 31,529 ล้านบาท หรือเท่ากับ 959.50 ล้านเหรียญสหรัฐ (1 USD = 32.86 บาท) โดยไทยมีการส่งออก 24,308 ล้านบาท (739.74 ล้านเหรียญสหรัฐ) ซึ่งสินค้าเกษตรส่งออกที่สำคัญของไทยไปยังเนเธอร์แลนด์ ได้แก่ 1) ผลิตภัณฑ์ไก่แปรรูปอื่น ๆ 3,534 ล้านบาท (14.5%) 2) เนื้อหรือส่วนอื่นของสัตว์ที่ป่นซึ่งบริโภคได้ 3,028 ล้านบาท (12.5%) 3) ถุงมืออื่น ๆ 1,562 ล้านบาท (6.4%) 4) ถุงมือใช้ในทางศัลยกรรม 1,453 ล้านบาท (6.0%) และ 5) นู้ดเดิลพร้อมปรุงอื่น ๆ 723 ล้านบาท (3.0%) และมีการนำเข้า 7,222 ล้านบาท (219.78 ล้านเหรียญสหรัฐ) โดยมีสินค้าเกษตรนำเข้าที่สำคัญของไทยจากเนเธอร์แลนด์ได้แก่ 1) มันฝรั่ง 554 ล้านบาท (7.7%) 2) อาหารสัตว์ที่มีสารอาหารครบถ้วนที่ใช้ในการเลี้ยงสัตว์อื่น ๆ 473 ล้านบาท (6.5%) 3) บรรจุภาชนะมีน้ำหนักรวมตั้งแต่ 20 กิโลกรัมขึ้นไป 374 ล้านบาท (5.2%) 4) พรีมิกซ์อาหารเสริมที่เป็นอาหารสัตว์และสารเติมแต่งอาหารสัตว์ 365 ล้านบาท (5.0%) และ 5) เนื้อสัตว์หรือส่วนอื่นของสัตว์ที่ป่นที่ทำเป็นเพลเลตกากมันสัตว์ที่เจียวน้ำมันออกแล้ว 257 ล้านบาท (3.6%)
วันพุธที่ 27 เมษายน 2565
(ภาพข่าว) ประชุมคณะกรรมการอำนวยการจัดการแข่งขันรถจักรยานยนต์ชิงแชมป์โลก รายการ โมโต จีพี
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข เป็นประธานการประชุมคณะกรรมการอำนวยการจัดการแข่งขันรถจักรยานยนต์ชิงแชมป์โลก รายการ โมโต จีพี ประจำปี 2564 -2569 (6 ปี) ครั้งที่ 1/2565 โดยมีนายพิพัฒน์ รัชกิจประการ รัฐมนตรีว่าการกระท
วันนี้ 27 เมษายน 2565 นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข เป็นประธานการประชุมคณะกรรมการอำนวยการจัดการแข่งขันรถจักรยานยนต์ชิงแชมป์โลก รายการ โมโต จีพี ประจำปี 2564 -2569 (6 ปี) ครั้งที่ 1/2565 โดยมีนายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา นายโชติ ตราชู ปลัดกระทรวงการท่องเที่ยวและกีฬา นพ.ธงชัย เลิศวิไลรัตนพงศ์ รองปลัดกระทรวงสาธารณสุข ผู้ว่าการการกีฬาแห่งประเทศไทย รองผู้ว่าการการท่องเที่ยวแห่งประเทศไทย ผู้แทนสำนักงานปลัดกระทรวงคมนาคม ตัวแทนสำนักงบประมาณ ผู้แทนสำนักงานตำรวจแห่งชาติ ผู้แทนผู้ว่าราชการจังหวัดบุรีรัมย์ และผู้บริหารสนามช้างอินเตอร์เนชั่นแนลเซอร์กิต ร่วมประชุมทางออนไซต์ และออนไลน์
วันจันทร์ที่ 20 ธันวาคม 2564
ปลัด สธ. ติดตามมาตรการ Covid Free Setting  อ.แม่สอด และ อ.พบพระ จ.ตาก
ปลัดกระทรวงสาธารณสุข ติดตามมาตรการ Covid Free Setting กิจการต่างๆ ในอำเภอแม่สอดและอำเภอพบพระ จังหวัดตาก พร้อมมอบป้ายรับรอง Thai Stop COVID-19 Plus (Covid Free Setting) สร้างความมั่นใจผู้รับบริการ ย้ำปฏิบัติตามมาตรการเคร่งครัด
ปลัดกระทรวงสาธารณสุข ติดตามมาตรการCovid Free Setting กิจการต่างๆ ในอำเภอแม่สอดและอำเภอพบพระ จังหวัดตาก พร้อมมอบป้ายรับรอง Thai Stop COVID-19 Plus (Covid Free Setting) สร้างความมั่นใจผู้รับบริการ ย้ำปฏิบัติตามมาตรการเคร่งครัด ส่วนพื้นที่พักคอยผู้หนีภัยจากการสู้รบให้ปฏิบัติตามแนวทางป้องกันการแพร่ระบาด
นายแพทย์เกียรติภูมิ วงศ์รจิต ปลัดกระทรวงสาธารณสุข ให้สัมภาษณ์ว่า เมื่อวันที่19 ธันวาคม 2564 ได้ลงพื้นที่พร้อมด้วยนายแพทย์ธงชัย กีรติหัตถยากร รองปลัดกระทรวงสาธารณสุข นายแพทย์ภาณุมาศ ญาณเวทย์สกุลผู้ตรวจราชการกระทรวงสาธารณสุข เขตสุขภาพที่ 2 นายแพทย์วิทยา พลสีลา นายแพทย์สาธารณสุขจังหวัดตาก และคณะฯ ติดตามมาตรการ Covid Free Setting ในกิจการต่างๆ อาทิ ร้านอาหาร สถานที่ท่องเที่ยว โรงแรม ในอำเภอแม่สอด และอำเภอพบพระ จังหวัดตาก และมอบป้ายรับรองThai Stop COVID-19 Plus (Covid Free Setting)แก่กิจการที่ผ่านการประเมินตามมาตรฐานของกรมอนามัย เพื่อสร้างความมั่นใจแก่ผู้รับบริการ โดยได้เน้นย้ำให้ปฏิบัติตามมาตรการอย่างเคร่งครัด ทั้ง การจัดสภาพแวดล้อมไม่ให้แออัด รักษาระยะห่าง ทำความสะอาดจุดสัมผัสร่วมอยู่เสมอ ผู้ให้บริการต้องได้รับวัคซีนอย่างน้อย 2 เข็มครบ 100% และตรวจ ATK เป็นระยะ
นอกจากนี้ ได้ตรวจเยี่ยมให้กำลังใจเจ้าหน้าที่ และผู้หนีภัยการสู้รบในพื้นที่พักคอย ณ โรงเรียนชุมชนบ้านแม่ตาวกลาง มิตรภาพที่26 อำเภอแม่สอด จังหวัดตาก พร้อมทั้งมอบหน้ากากอนามัย และแนะนำมาตรการต่างๆ เกี่ยวกับการป้องกันการแพร่ระบาดของโรคโควิด 19 เพื่อให้เจ้าหน้าที่และผู้หนีภัยได้ปฏิบัติตัวอย่างถูกต้อง ไม่เกิดปัญหาการแพร่ระบาดของโรคตามมา
*********************************** 20 ธันวาคม 2564